TLE sajtóközlemény

*Budapest, 2018.11.06.*

**Több az új lakás, de a jövő bizonytalan**

**2018 első három negyedévében 10.218 új lakás épült, 28%-kal több, mint egy évvel korábban. A kiadott építési engedélyek és egyszerű bejelentések alapján építendő lakások száma 26.655 volt, 6,2%-kal kevesebb, mint 2017 azonos időszakában – olvasható a Központi Statisztikai Hivatal mai** [**közleményében**](http://www.ksh.hu/docs/hun/xftp/gyor/lak/lak1809.html)**.**

A ***Társaság a Lakásépítésért, Lakásfelújításért Egyesület*** véleménye szerint korszerű lakásépítések számának további növelése elengedhetetlen a **hazai lakásállomány minőségi megújításához. Még a jelenlegi lakásépítési számok is csak a lakásállomány 300 évente történő megújulásához elegendőek.**

A lakásállomány (~4,4 millió lakás) a nemzeti vagyon része, minőségi megújítása közérdek. Egy felépülő új lakás legalább 100 évig szolgálja a benne élő tulajdonosokat, bérlőket. A lakás és a lakáskörülmények a családok életminőségét alapvetően meghatározó tényezők. A **100 éves, indokolt megújulási ütemhez** évi 43.000 db lakást kellene építeni. Emellett szükséges lenne évente hozzávetőleg 120 ezer lakás átfogó felújítása.

**Amennyiben a megszűnő kedvezményes áfa, illetve egyéb kivezetett támogatások helyett nem fogad el az Országgyűlés ezekkel egyenértékű új ösztönzőket, akkor a lakásépítési számok ismét drasztikusan esni fognak.**

Az építésiengedély-adatok már most előrevetítik, hogy kedvező fordulat nélkül rövidesen ismét az évi 16 ezres szint környékére süllyed a lakásépítések száma. (Helyzetelemzésünk a [Konszolidáció helyett hullámvasút?](http://www.igylakunk.hu/blogok/item/1628-konszolidacio-helyett-hullamvasut) c. anyagunkban.)

**Átfogó, központi program** szükséges a **vidék népességmegtartó képességének növelésére** – ehhez a munkahelyteremtés mellett a lakhatási körülmények javítása is fontos. A családok gyermekvállalási kedve is alapvetően függ ezektől a tényezőktől.

A lakásépítés fontos pillére az építőiparnak, és megerősítése alapfeltétele az **ágazat tartós stabilitásának.** Ehhez **hosszú távú előrelátásra** és **kiszámíthatóságra** van szükség mind a családok, mind az ágazat számára. A három legfontosabb makrogazdasági faktor, amelyre a kiszámíthatóság megteremtéshez fókuszálni kell: a **szakképzés reformja**, a **munkavállalói mobilitás elősegítése** és a **demográfia** kérdése.

A ***Társaság a Lakásépítésért, Lakásfelújításért Egyesület*** továbbra is kiáll amellett, hogy az építőipari fellendülés szinten tartásának, valamint az otthonteremtési feladatok kiegyensúlyozott kezelésének elengedhetetlen feltétele, hogy megszülessen egy **hosszú távra előretekintő, koherens kormányzati lakásprogram** és egy **azzal összhangban álló építésstratégia**. Emellett szükség van egy **felelős kormányzati szereplőre**, aki átfogja és koordinálja e program megvalósítását.

**A KSH szerint 2018 III. negyedévében az előző év azonos időszakához képest:**

* Az előző év azonos időszakához képest 28%-kal több **lakás épült.** A lakásépítés a községekben kiemelkedő ütemben bővült, emellett Budapesten is az átlagot meghaladó az épített lakások számának emelkedése.
* A lakásépítés változatlanul fele-fele arányban oszlik meg a természetes személyek és a vállalkozások között.
* Az új épületekben használatba vett lakások 54%-a családi házban, 37%-a többlakásos épületben, 5,3%-a lakóparkban található.
* A használatba vett lakások átlagos alapterülete 3 m2-rel 100 m2-re nőtt.
* Az építési engedélyek és bejelentések alapján **építendő** lakások száma 26.655, ami 6,2%-kal kevesebb a korábbi időszaknál. Az építendő lakások száma Budapesten 25%-kal csökkent, a megyei jogú városokban változatlan maradt, a többi városban 9%-kal, a községekben 7,4%-kal emelkedett. Az építtetők az esetek 43%-ában éltek az egyszerű bejelentés lehetőségével. Ez az arány Budapesten 8,5%, az alacsonyabb területi egységek felé haladva egyre magasabb, a községekben 79%-ot ért el.
* A kiadott új építési engedélyek (bejelentések) alapján 1,2%-kal több, összesen 10.322 **lakóépület** építését tervezik, a **nem lakóépületekre** kiadott engedélyek száma 3.225, ami 19%-kal kevesebb az egy évvel korábbinál.

A kapcsolódó adattáblákat [ITT](http://www.ksh.hu/stadat_lak) tekintheti meg.

Részletes elemzésünket a csatolt fájlban olvashatja.

\* \* \*

Társaság a Lakásépítésért, Lakásfelújításért Egyesület

[www.lakasepitesert.hu](http://www.lakasepitesert.hu)

Látogassa meg a [www.igylakunk.hu](http://www.igylakunk.hu) oldalunkat!

Kövesse a <https://www.facebook.com/igylakunk.hu> közösségi híreit!